钦定古今图书集成/明伦汇编/氏族典/第319卷 > 《廖用贤尚友录》 > 丁鹤年
## 钦定古今图书集成/明伦汇编/氏族典/第319卷 > 《廖用贤尚友录》 > 丁鹤年

按《明外史丁鹤年传》：“鹤年，回回人。曾祖阿老丁与弟
乌马儿皆巨商。元世祖征西域，军乏饟，老丁杖策军
门，尽以赀献。从征，徇下西北诸国。及论功，以年老不
愿仕。乌马儿累官甘肃行省左丞。父职马禄丁以世
荫为武昌县达鲁花赤，有惠政，留葬其地。至正壬辰武昌被兵，鹤年奉母走镇江。母殁，盐酪不入口者五”
年，复避地四明。方国珍据浙东，最忌色目人，鹤年转
徙逃匿。越十载，海内大定，牒请还武昌，而生母已道
阻前死，瘗东村废宅中，恸哭行求，母告以梦，乃啮血
沁骨而葬焉。乌斯道为作《丁孝子传》。鹤年自以家世
仕元，不忘故国。顺帝北遁后，饮泣赋诗，情词凄恻。晚
学浮屠法，庐居父墓，以永乐中卒。